title: 2011/209/UE: Decizia Consiliului din 28 februarie 2011 privind semnarea, în numele Uniunii, și aplicarea provizorie a Memorandumului de cooperare NAT-I-9406 între Statele Unite ale Americii și Uniunea Europeană#Memorandumul de cooperare NAT-I-9406 între Statele Unite ale Americii și Uniunea Europeană

text:
               5.4.2011

               RO

               Jurnalul Oficial al Uniunii Europene

               L 89/1

         DECIZIA CONSILIULUI
   din 28 februarie 2011
   privind semnarea, în numele Uniunii, și aplicarea provizorie a Memorandumului de cooperare NAT-I-9406 între Statele Unite ale Americii și Uniunea Europeană
   (2011/209/UE)
   CONSILIUL UNIUNII EUROPENE,
   având în vedere Tratatul privind funcționarea Uniunii Europene, în special articolul 100 alineatul (2), coroborat cu articolul 218 alineatul (5),
   având în vedere propunerea Comisiei Europene,
   întrucât:

               (1)

               Comisia a negociat în numele Uniunii un memorandum de cooperare NAT-I-9406 între Statele Unite ale Americii și Uniunea Europeană (denumit în continuare „memorandumul”) în materie de cercetare și dezvoltare în sfera aviației civile și anexa 1 la acesta care tratează chestiunea cooperării SESAR-NEXTGEN pentru interoperabilitatea globală, în conformitate cu Decizia Consiliului din 9 octombrie 2009 de autorizare a Comisiei în vederea deschiderii negocierilor.

               (2)

               Memorandumul și anexa 1 au fost parafate la 18 iunie 2010.

               (3)

               Memorandumul și anexa 1 ar trebui semnate și aplicate cu titlu provizoriu, în așteptarea finalizării procedurilor pentru încheierea memorandumului.

               (4)

               Este necesar să se stabilească demersuri procedurale pentru participarea Uniunii la comitetul mixt instituit prin memorandum, pentru soluționarea litigiilor și denunțarea anexelor și apendicelor la memorandum,

         ADOPTĂ PREZENTA DECIZIE:
   Articolul 1
   Semnarea Memorandumului de cooperare NAT-I-9406 între Statele Unite ale Americii și Uniunea Europeană și a anexei 1 la acesta se aprobă în numele Uniunii, sub rezerva încheierii memorandumului.
   Textul memorandumului și cel al anexei 1 sunt atașate la prezenta decizie.
   Articolul 2
   Președintele Consiliului este autorizat să desemneze persoana (persoanele) împuternicită (împuternicite) să semneze memorandumul și anexa 1 la acesta în numele Uniunii.
   Articolul 3
   Până la intrarea sa în vigoare, memorandumul se aplică provizoriu de către Uniune de la data semnării acestuia.
   Articolul 4
   (1)   Comisia, asistată de reprezentanții statelor membre, reprezintă Uniunea în cadrul comitetului mixt instituit în baza articolului III din memorandum.
   (2)   După consultarea comitetului special desemnat de Consiliu, Comisia stabilește poziția care trebuie adoptată de Uniune în cadrul comitetului mixt, inclusiv în ceea ce privește:

               (a)

               adoptarea de anexe și apendice suplimentare la memorandum;

               (b)

               adoptarea de modificări aduse anexelor și apendicelor la memorandum.

         Articolul 5
   Comisia poate să ia toate măsurile corespunzătoare în temeiul articolelor II litera B, IV, V, VII și VIII din memorandum.
   Articolul 6
   Comisia reprezintă Uniunea la consultările care au loc în temeiul articolului XI din memorandum.
   Articolul 7
   Comisia informează în mod regulat Consiliul cu privire la punerea în aplicare a memorandumului.

      Adoptată la Bruxelles, 28 februarie 2011.

            Pentru Consiliu

            Președintele

         FELLEGI T.

      TRADUCERE
      MEMORANDUMUL DE COOPERARE
      NAT-I-9406 între Statele Unite ale Americii și Uniunea Europeană

      ÎNTRUCÂT Statele Unite ale Americii și Uniunea Europeană au ca scop comun promovarea și dezvoltarea cooperării în domeniul cercetării și dezvoltării în sfera aviației civile; și
      ÎNTRUCÂT o atare cooperare va încuraja dezvoltarea și siguranța aviației civile din Statele Unite ale Americii și din Uniunea Europeană,
      Statele Unite ale Americii și Uniunea Europeană (denumite împreună „părțile” și separat „partea”) convin să întreprindă programe comune în conformitate cu termenii și condițiile de mai jos:

         Articolul I

         Obiectiv

                  A.

                  Prezentul memorandum de cooperare, inclusiv anexele și apendicele la acesta („memorandumul”) stabilește termenii și condițiile de cooperare reciprocă pentru promovarea și dezvoltarea cercetării și dezvoltării în sfera aviației civile. În acest scop, părțile, sub rezerva disponibilității fondurilor alocate sau a altor resurse necesare, oferă personal, resurse și servicii aferente în scopul de a asigura gradul de cooperare prevăzut în anexele și apendicele la prezentul memorandum.

                  B.

                  Obiectivele prezentului memorandum pot fi realizate prin cooperarea în oricare din următoarele domenii:

                              1.

                              schimbul de informații referitoare la programe și proiecte, rezultatele cercetării sau publicații;

                              2.

                              realizarea de analize comune;

                              3.

                              coordonarea proiectelor și programelor de cercetare și dezvoltare și realizarea lor pe baza eforturilor comune;

                              4.

                              schimbul de personal științific și tehnic;

                              5.

                              schimbul de echipamente, software și sisteme de cercetare specifice pentru activitățile de cercetare și studiile de compatibilitate;

                              6.

                              organizarea comună de simpozioane sau conferințe; și

                              7.

                              consultarea reciprocă în scopul stabilirii unor acțiuni concertate în cadrul organismelor internaționale corespunzătoare.

                  C.

                  Sub rezerva dispozițiilor legale și a politicilor aplicabile, în forma în care vor fi modificate ulterior, părțile promovează în cel mai înalt grad posibil implicarea participanților în activități de cooperare în temeiul prezentului memorandum, în vederea asigurării unor oportunități comparabile pentru participarea la activitățile lor de cercetare și dezvoltare. Părțile trebuie să îi implice pe participanți în activitățile de cooperare, care se vor derula pe bază de reciprocitate în conformitate cu principiile următoare:

                              1.

                              avantaje reciproce;

                              2.

                              oportunități comparabile de implicare în activități de cooperare;

                              3.

                              tratament echitabil și corect;

                              4.

                              schimb rapid de informații care ar putea afecta activitățile de cooperare; și

                              5.

                              transparență.

                  D.

                  Aceste activități de cooperare vor avea loc conform anexelor și apendicelor specifice definite la articolul II.

         Articolul II

         Punere în aplicare

                  A.

                  Prezentul memorandum se pune în aplicare prin intermediul anexelor și apendicelor specifice la acesta. Aceste anexe și apendice descriu, după caz, natura și durata cooperării pentru un anumit domeniu sau scop, abordarea chestiunii legate de proprietatea intelectuală, răspunderea, finanțarea, alocarea costurilor și alte aspecte relevante. Sub rezerva existenței unei dispoziții explicite contrare, în cazul unei incompatibilități între o dispoziție conținută într-o anexă sau într-un apendice și o dispoziție din prezentul memorandum, dispoziția conținută în memorandum are întâietate.

                  B.

                  Reprezentanții Statelor Unite ale Americii și ai Uniunii Europene se întrunesc periodic:

                              1.

                              pentru a discuta propuneri pentru noile activități de cooperare; și

                              2.

                              pentru a revizui statutul activităților în curs de desfășurare care au fost inițiate în temeiul unei anexe sau apendice la prezentul memorandum.

                  C.

                  Coordonarea și facilitarea activităților de cooperare în baza prezentului memorandum se realizează în numele Guvernului Statelor Unite ale Americii de către Administrația Aviației Federale și în numele Uniunii Europene de către Comisia Europeană.

                  D.

                  Birourile desemnate pentru coordonarea și gestionarea prezentului memorandum, pe lângă care se depun toate cererile de servicii în temeiul prezentului memorandum sunt:

                              1.

                              pentru Statele Unite ale Americii:

                                          Federal Aviation Administration

                                          Office of International Aviation

                                          Wilbur Wright Bldg., 6th Floor, East

                                          600 Independence Ave., S.W.

                                          Washington, D.C.

                                          20591 – USA

                                          Telefon: +1 2023858900

                                          Fax: +1 2022675032

                              2.

                              pentru Uniunea Europeană:

                                          European Commission

                                          Directorate-General for Mobility and Transport

                                          Directorate for Air Transport

                                          1040 Bruxelles – Belgium

                                          Telefon: +32 22968430

                                          Fax: +32 22968353

                  E.

                  Legăturile cu programele tehnice pentru activități specifice se stabilesc după cum se indică în anexele și apendicele la prezentul memorandum.

         Articolul III

         Conducerea executivă

                  A.

                  Părțile instituie un comitet mixt, care va fi responsabil cu asigurarea funcționării eficace a prezentului memorandum și care se va întruni periodic pentru a evalua eficacitatea punerii sale în aplicare.

                  B.

                  Comitetul mixt este format din:

                              1.

                              reprezentanți ai Statelor Unite ale Americii, respectiv Administrația Aviației Federale (FAA - copreședinție); și din

                              2.

                              reprezentanți ai Uniunii Europene, respectiv Comisia Europeană (copreședinție), asistată de reprezentanți ai statelor membre ale Uniunii Europene.

                  C.

                  Comitetul mixt poate să convoace ad hoc experți în domenii specifice. Comitetul mixt poate să instituie grupuri tehnice de lucru și să supravegheze lucrările acestora, inclusiv ale comitetelor și grupurilor instituite în anexele și apendicele specifice. Comitetul mixt elaborează și adoptă proceduri interne de reglementare.

                  D.

                  Toate deciziile comitetului mixt se iau prin consens de către cele două părți care intră în alcătuirea acestuia. Aceste decizii se formulează în scris și se semnează de către reprezentanții părților în comitetul mixt.

                  E.

                  Comitetul mixt poate examina orice aspect legat de derularea prezentului memorandum, a anexelor și apendicelor la acesta. În special, comitetul mixt are următoarele sarcini:

                              1.

                              organizarea unui forum în care să se discute, prin prisma prezentului memorandum și a anexelor și apendicelor la acesta, următoarele subiecte:

                                          a.

                                          aspecte care ar putea apărea și modificări care ar putea afecta punerea în aplicare a prezentului memorandum și a anexelor și apendicelor la acesta;

                                          b.

                                          abordări comune referitoare la introducerea de noi tehnologii și proceduri, programe de cercetare și evaluare, precum și alte domenii de interes reciproc; și

                                          c.

                                          proiecte de reglementări și de legislație întocmite de oricare dintre părți, care ar putea afecta interesele celeilalte părți, prin prisma prezentului memorandum și a anexelor și apendicelor la acesta;

                              2.

                              dacă este cazul, adoptarea de anexe și apendice suplimentare la prezentul memorandum;

                              3.

                              dacă este cazul, adoptarea de modificări ale anexelor și apendicelor la prezentul memorandum; și

                              4.

                              dacă este cazul, prezentarea de propuneri părților, în vederea modificării prezentului memorandum.

         Articolul IV

         Schimbul de personal

      Părțile pot să facă schimb de personal tehnic conform necesităților dictate de desfășurarea activităților descrise în anexele sau apendicele la prezentul memorandum. Toate aceste schimburi trebuie să respecte termenii și condițiile prevăzute de prezentul memorandum, de anexele ori apendicele la acesta. Personalul tehnic care face obiectului schimbului între părți își desfășoară activitatea după cum se prevede în anexă sau în apendice. Acest personal tehnic poate proveni de la agenți sau contractori din Statele Unite ale Americii sau din Uniunea Europeană, după cum se stabilește de comun acord.

         Articolul V

         Dispoziții privind împrumuturile de echipamente

      Echipamentele pot fi împrumutate de o parte („partea împrumutătoare”) celeilalte părți („partea împrumutată”) în baza unei anexe sau apendice la prezentul memorandum. Următoarele dispoziții generale se aplică tuturor împrumuturilor de echipamente, sub rezerva existenței unei dispoziții contrare în acest sens într-o anexă sau într-un apendice.

                  A.

                  Partea împrumutătoare trebuie să identifice valoarea echipamentelor pe care urmează să le împrumute.

                  B.

                  Partea împrumutată trebuie să preia custodia și posesia echipamentelor la sediul părții împrumutătoare, după cum se stabilește de către părți în anexă sau în apendice. Echipamentele rămân în custodia și posesia părții împrumutate până când sunt returnate părții împrumutătoare în conformitate cu litera H de mai jos.

                  C.

                  Partea împrumutată trebuie să transporte echipamentele, pe propria cheltuială, până la sediul desemnat de părți în anexă sau în apendice.

                  D.

                  Părțile trebuie să coopereze pentru obținerea aprobărilor de export și a altor documente necesare pentru transportul echipamentelor.

                  E.

                  Partea împrumutată este responsabilă de instalarea echipamentelor la sediul desemnat de părți în anexă sau în apendice. Dacă se dovedește necesar, partea împrumutătoare trebuie să ofere asistență părții împrumutate la instalarea echipamentelor împrumutate, pe baza termenilor conveniți de către părți.

                  F.

                  Pe perioada împrumutului, partea împrumutată trebuie să opereze și să mențină echipamentele într-o stare corespunzătoare, să asigure continuarea operabilității echipamentelor și să permită inspectarea lor de către partea împrumutătoare la intervale rezonabile.

                  G.

                  Partea împrumutătoare asistă partea împrumutată la localizarea surselor de aprovizionare cu articole obișnuite și piese specifice care nu pot fi găsite cu ușurință de către partea împrumutată.

                  H.

                  La expirarea sau la denunțarea anexei sau apendicelui pertinent la prezentul memorandum ori la încheierea utilizării echipamentelor, partea împrumutată returnează echipamentele părții împrumutătoare, pe cheltuiala sa.

                  I.

                  În cazul pierderii sau avarierii echipamentelor care au fost împrumutate în temeiul prezentului memorandum și pentru care partea împrumutată și-a asumat custodia și posesia, partea împrumutată trebuie să repare echipamentele, la solicitarea părții împrumutătoare, sau să compenseze partea împrumutătoare pentru valoarea (identificată de partea împrumutătoare la litera A de mai sus) echipamentelor pierdute ori avariate.

                  J.

                  Echipamentele care fac obiectul unui schimb în temeiul prezentului memorandum trebuie utilizate numai în scopuri de cercetare, dezvoltare și validare și nu trebuie folosite în niciun caz la aviația civilă activă sau în alte scopuri operaționale.

                  K.

                  Transferurile de tehnologie, echipamente sau alte articole în temeiul prezentului memorandum se supun legislației în materie și politicilor părților.

         Articolul VI

         Finanțare

                  A.

                  Sub rezerva existenței unei dispoziții contrare într-o anexă sau într-un apendice la prezentul memorandum, fiecare parte trebuie să suporte costurile activităților pe care le desfășoară în temeiul prezentului memorandum.

                  B.

                  Numărul NAT-I-9406 a fost alocat prezentului memorandum de către Statele Unite ale Americii în scopul identificării acestui program de cooperare; acesta trebuie menționat în orice corespondență legată de prezentul memorandum.

         Articolul VII

         Furnizarea de informații

                  A.

                  Cu excepția dispozițiilor legale în vigoare sau a unui acord prealabil în scris între părți, niciuna dintre părți nu trebuie să furnizeze informații sau materiale relevante pentru programele convenite în temeiul prezentului memorandum și al anexelor și apendicelor la acesta sau legate de acestea altor terți în afară de: (i) contractorii sau subcontractorii implicați în activități sau în programe și numai în măsura în care informațiile sau materialele sunt necesare pentru derularea respectivelor activități sau programe; sau de (ii) alte autorități guvernamentale ale părților.

                  B.

                  În cazul în care una dintre părți devine conștientă de faptul că, în baza dispozițiilor sale legale sau a normelor administrative, nu este în măsură sau se presupune că nu va fi în măsură să respecte dispozițiile referitoare la nedivulgarea informațiilor conținute în prezentul articol, aceasta informează cealaltă parte de îndată și înaintea divulgării informațiilor. Ulterior, părțile se consultă pentru a stabili măsurile adecvate care urmează să fie adoptate.

         Articolul VIII

         Drepturi de proprietate intelectuală

                  A.

                  O parte care furnizează o proprietate intelectuală (care, în sensul prezentului memorandum, include analize, rapoarte, baze de date, software, know-how, informații tehnice și sensibile din punct de vedere comercial, date, înregistrări și documentație sau materiale asociate, indiferent de formatul sau suportul pe care sunt înregistrate) celeilalte părți în conformitate cu termenii unei anexe sau ai unui apendice la prezentul memorandum își menține aceleași drepturi de proprietate intelectuală pe care le avea înainte de realizarea transferului. Partea care furnizează un document sau un alt tip de proprietate intelectuală în temeiul unei anexe sau al unui apendice la prezentul memorandum trebuie să marcheze clar documentul sau respectivul tip de proprietate intelectuală ca fiind confidențial, sub drepturi exclusive sau ca fiind secret comercial, după caz.

                  B.

                  Cu excepția dispozițiilor care pot fi prevăzute într-o anexă sau într-un apendice la prezentul memorandum, partea care primește proprietatea intelectuală de la cealaltă parte în temeiul prezentului memorandum:

                              1.

                              nu trebuie să își însușească drepturi de proprietate asupra proprietății intelectuale în virtutea primirii acesteia de la cealaltă parte; și

                              2.

                              nu trebuie să divulge proprietatea intelectuală altor terți în afara contractorilor sau subcontractorilor angajați deja într-un program legat de o anexă sau un apendice la prezentul memorandum, fără consimțământul prealabil în scris al celeilalte părți. În cazul divulgării către un contractor sau subcontractor implicat deja în program, partea care divulgă are următoarele obligații:

                                          a.

                                          să limiteze utilizarea proprietății intelectuale de către contractor sau subcontractor la scopurile precizate în anexa sau apendicele aplicabil; și

                                          b.

                                          să interzică divulgarea ulterioară de către contractor sau subcontractor a proprietății intelectuale către terți, cu excepția cazurilor în care cealaltă parte își dă în prealabil consimțământul scris cu privire la divulgarea ulterioară.

                  C.

                  Cu excepția dispozițiilor prevăzute într-o anexă sau într-un apendice la prezentul memorandum, părțile vor partaja drepturile de proprietate asupra oricărei proprietăți intelectuale dezvoltate în comun de către părți în temeiul prezentului memorandum și a anexelor sau apendicelor la acesta.

                              1.

                              Fiecare parte are dreptul, în toate țările, neexclusiv și irevocabil, de a reproduce, de a pregăti lucrări derivate, de a distribui public și de a traduce respectiva proprietate intelectuală, cu condiția ca reproducerea, pregătirea, distribuirea și traducerea să nu afecteze protecția drepturilor de proprietate intelectuală ale celeilalte părți. Fiecare parte sau autoritățile sale de implementare au dreptul de a revizui traducerile înainte ca acestea să fie distribuite public.

                              2.

                              Toate copiile distribuite public ale articolelor din revistele științifice și tehnice, rapoartele științifice și cărțile fără drepturi exclusive care derivă direct din cooperarea în temeiul prezentului memorandum și al anexelor sau apendicelor la acesta trebuie să menționeze numele autorilor lucrărilor, cu excepția situației în care un autor refuză explicit să îi fie menționat numele.

                  D.

                  Dacă una dintre părți consideră că un document sau un alt tip de proprietate intelectuală furnizat de cealaltă parte în temeiul unei anexe sau al unui apendice la prezentul memorandum nu trebuie considerat ca având caracter confidențial, exclusiv sau ca reprezentând un secret comercial, partea care nu este de acord trebuie să se consulte cu cealaltă parte pentru a soluționa disputa. Consultările pot avea loc cu ocazia unei întruniri a comitetului mixt sau a unui alt comitet ce poate fi instituit în temeiul unei anexe sau al unui apendice la prezentul memorandum.

         Articolul IX

         Imunitate și răspundere

                  A.

                  Părțile trebuie să abordeze în anexa sau apendicele pertinent, după caz, aspectele legate de imunitate și de răspundere asociate activităților desfășurate în temeiul prezentului memorandum.

                  B.

                  Părțile convin ca toate activitățile întreprinse în temeiul prezentului memorandum și al anexelor sau apendicelor la acesta să se deruleze la un nivel adecvat de profesionalism. De asemenea, părțile sunt de acord să depună toate eforturile rezonabile pentru a reduce la minimum riscurile potențiale pentru terți și pentru a îndeplini toate cerințele de siguranță și supraveghere.

         Articolul X

         Modificări

                  A.

                  Părțile pot să modifice prezentul memorandum, anexele sau apendicele la acesta. Părțile trebuie să expună detaliile acestor modificări într-un acord scris semnat de ambele părți.

                  B.

                  Modificările anexelor sau apendicelor la prezentul memorandum, adoptate de comitetul mixt, intră în vigoare în urma unei decizii a comitetului mixt, în temeiul articolului III litera D din prezentul memorandum, care trebuie semnată de copreședinții comitetului mixt în numele părților.

         Articolul XI

         Soluționarea litigiilor

      Părțile trebuie să soluționeze prin consultare litigiile rezultate din interpretarea sau aplicarea prezentului memorandum sau a anexelor sau apendicelor la acesta. Părțile nu trebuie să recurgă la un tribunal internațional sau la un terț pentru soluționarea acestor litigii.

         Articolul XII

         Intrarea în vigoare și denunțarea

                  A.

                  Până la intrarea sa în vigoare, prezentul memorandum se aplică cu titlu provizoriu de la data semnării sale.

                  B.

                  Prezentul memorandum intră în vigoare la data la care părțile și-au notificat reciproc, în scris, îndeplinirea procedurilor lor interne necesare în acest scop și rămâne în vigoare până la denunțare.

                  C.

                  O anexă sau un apendice individual la prezentul memorandum, adoptat de comitetul mixt după intrarea în vigoare a prezentului memorandum, intră în vigoare în urma unei decizii a comitetului mixt, în temeiul articolului III litera D din prezentul memorandum, care trebuie semnată de copreședinții comitetului mixt în numele părților.

                  D.

                  Părțile pot denunța în orice moment prezentul memorandum sau anexele ori apendicele la acesta, cu condiția transmiterii în scris a unui preaviz de șaizeci (60) de zile destinat celeilalte părți. Denunțarea prezentului memorandum nu afectează drepturile și obligațiile care revin părților în temeiul articolelor V, VII, VIII și IX. Fiecare parte dispune de o sută douăzeci (120) de zile să își încheie activitățile după denunțarea prezentului memorandum sau a anexelor ori apendicelor la acesta. Denunțarea prezentului memorandum are ca efect denunțarea tuturor anexelor și apendicelor încheiate de părți în temeiul prezentului memorandum.

         Articolul XIII

         Autoritate

      Statele Unite ale Americii și Uniunea Europeană convin în privința dispozițiilor din prezentul memorandum, după cum indică semnăturile reprezentanților lor autorizați.

         Întocmit la Budapesta la trei martie două mii unsprezece.

               Pentru Statele Unite ale Americii

               Pentru Uniunea Europeană

         ANEXA 1
         LA MEMORANDUMUL DE COOPERARE NAT-I-9406 ÎNTRE STATELE UNITE ALE AMERICII ȘI UNIUNEA EUROPEANĂ COOPERAREA SESAR-NEXTGEN PENTRU INTEROPERABILITATE GLOBALĂ
         ÎNTRUCÂT SESAR și NextGen sunt programele de dezvoltare a unor noi generații de sisteme de management al traficului aerian care aparțin Uniunii Europene și, respectiv, Statelor Unite ale Americii;
         ÎNTRUCÂT Întreprinderea comună SESAR a fost instituită prin Regulamentul (CE) nr. 219/2007 al Consiliului din 27 februarie 2007 în scopul gestionării etapei de dezvoltare a SESAR,
         Statele Unite ale Americii și Uniunea Europeană (denumite împreună „părțile” și separat „partea”) convin după cum urmează:

            Articolul I

            Scop

         Scopul prezentei anexe este punerea în aplicare a Memorandumului de cooperare NAT-I-9406 între Statele Unite ale Americii și Uniunea Europeană (denumit în continuare „memorandumul”) prin stabilirea termenilor și condițiilor conform cărora părțile inițiază cooperarea în vederea asigurării interoperabilității globale între programele lor de modernizare a managementului traficului aerian (ATM), NextGen și SESAR, ținând cont de interesele utilizatorilor civili și militari ai spațiului aerian.

            Articolul II

            Definiții

         În sensul prezentei anexe, termenul „validare” înseamnă confirmarea, pe parcursul ciclului de dezvoltare, a faptului că soluția propusă, inclusiv conceptul, sistemul și procedurile respectă necesitățile părților interesate.

            Articolul III

            Principii

         În cadrul programelor NextGen și SESAR și în conformitate cu principiile enunțate la articolul I litera C din memorandum, părțile au următoarele obligații:

                     A.

                     dacă este cazul, să permită participarea reciprocă a entităților lor guvernamentale și industriale la organismele consultative și la inițiativele industriale, conform dispozițiilor legale și administrative aplicabile și reglementărilor cărora se supun aceste organisme și inițiative;

                     B.

                     să se angajeze să asigure părților interesate ale celeilalte părți din sectorul industrial respectiv posibilitatea participării la programe de lucru și accesul la informațiile și rezultatele legate de programele și proiectele echivalente de cercetare și dezvoltare; și

                     C.

                     prin intermediul comitetului la nivel înalt instituit în temeiul articolului V din prezenta anexă, să identifice reciproc, în documentele atașate la prezenta anexă (denumite în continuare „documente atașate”), domeniile care permit oportunități specifice pentru participarea la organismele consultative ale fiecărei părți, inițiativele, proiectele și programele de cercetare, în special domeniile care pot facilita definirea sistemelor la nivel înalt precum interoperabilitatea, definirea arhitecturii și fundamentele tehnice.

               Comitetul la nivel înalt monitorizează implementarea prezentului articol și actualizează documentele atașate, dacă este cazul.

            Articolul IV

            Sfera activității

         A.   Sfera activității cuprinde contribuția la cercetarea, dezvoltarea și validarea pentru interoperabilitate globală în domeniul ATM. Activitățile pot include, printre altele, activitățile enumerate la punctele 1-5 din prezentul articol.
         1.   Activități transversale
         Activitățile transversale vizează sarcinile care nu sunt specifice niciunei activități de dezvoltare operaționale sau tehnice, dar care formează relații de interdependență cu elemente ale programelor SESAR și NextGen. Aceste activități sunt foarte importante pentru cooperare, deoarece abordările divergente au implicații potențiale de proporții în ceea ce privește armonizarea și interoperabilitatea. În acest domeniu, părțile își propun să abordeze:

                     a.

                     conceptul operațiunilor și foaia de parcurs;

                     b.

                     dispoziții privind disocierea;

                     c.

                     stabilirea foilor de parcurs, inclusiv a standardizării și reglementării în scopul de a facilita sincronizarea implementării;

                     d.

                     planul întreprinderii și planificarea investițiilor;

                     e.

                     aspecte legate de mediu;

                     f.

                     coordonarea eforturilor tehnice în sprijinul activităților de standardizare la nivel global și al OACI în domeniul modernizării ATM;

                     g.

                     sincronizarea și consecvența foilor de parcurs pentru avionică în scopul asigurării eficienței economice optime pentru utilizatorii spațiului aerian; și

                     h.

                     realizarea coordonată a modificărilor tehnice și operaționale care realizează/mențin buna continuitate a operațiunilor din perspectiva unui utilizator al spațiului aerian.

               2.   Gestionarea informațiilor
         Accentul principal pus pe gestionarea informațiilor vizează să asigure distribuirea rapidă a unor informații corecte și relevante din domeniul ATM în rândul comunității părților interesate într-o manieră omogenă (interoperabilă), sigură și propice luării unor decizii în colaborare. În acest domeniu, părțile își propun să abordeze:

                     a.

                     interoperabilitatea SWIM (System Wide Information Management – gestionarea informațiilor la nivel de sistem);

                     b.

                     interoperabilitatea AIM (Aeronautical Information Management – gestionarea informațiilor aeronautice); și

                     c.

                     schimbul de informații meteorologice.

               3.   Managementul traiectoriilor
         Managementul traiectoriilor cuprinde schimbul de traiectorii cvadridimensionale (4D) aer/aer și aer/sol, care necesită o abordare coerentă în privința terminologiei, a definițiilor și a informațiilor de zbor în orice moment și în orice etapă a zborului. În acest domeniu, părțile își propun să abordeze:

                     a.

                     definiția comună a traiectoriilor și schimbul;

                     b.

                     planificarea zborurilor și actualizările dinamice ale planurilor de zbor;

                     c.

                     managementul traficului (inclusiv integrarea și prezicerea traiectoriilor);

                     d.

                     integrarea în ATM a sistemelor aeronautice fără echipaj (UAS); și

                     e.

                     convergența conceptelor SESAR și NextGen referitoare la operațiuni, definițiile serviciilor și aplicațiile acestora, inclusiv a operațiunilor referitoare la definirea traiectoriilor 4D și la formatul de realizare a schimbului.

               4.   Interoperabilitatea sistemelor de comunicații, navigație și supraveghere (CNS) și interoperabilitatea echipamentelor de bord
         Interoperabilitatea CNS și a echipamentelor de bord include planificarea echipamentelor de bord și dezvoltarea unor aplicații și sisteme interoperabile aer/aer și aer/sol. În acest domeniu, părțile își propun să abordeze:

                     a.

                     interoperabilitatea echipamentelor de bord, inclusiv:

                                 i.

                                 sistemul de evitare a coliziunii în zbor (ACAS);

                                 ii.

                                 foaia de parcurs pentru avionică; și

                                 iii.

                                 sisteme de bord pentru asistența la separare (ASAS) pentru asistența la separare aer/aer și aer/sol;

                     b.

                     comunicații, inclusiv:

                                 i.

                                 servicii și tehnologii de legături de date; și

                                 ii.

                                 o arhitectură flexibilă a comunicațiilor;

                     c.

                     navigație, inclusiv:

                                 i.

                                 navigația bazată pe performanțe; și

                                 ii.

                                 aplicații pentru sistemele globale de navigație prin satelit (GNSS) pentru etapele de rută și de apropiere, inclusiv apropierea cu ghidare verticală;

                     d.

                     supraveghere, inclusiv:

                                 i.

                                 servicii și tehnologie ADS (supraveghere dependentă automată); și

                                 ii.

                                 supraveghere la sol.

               5.   Proiecte de colaborare
         Proiectele de colaborare cuprind proiectele ad hoc în cazul cărora părțile convin că sunt necesare o coordonare și o colaborare focalizate. În acest domeniu, părțile își propun să abordeze:

                     a.

                     AIRE (Atlantic Interoperability Initiative to reduce emissions – Inițiativa transatlantică de interoperabilitate pentru reducerea emisiilor); și

                     b.

                     îmbunătățiri ale monitorizării și geolocalizării aeronavelor deasupra oceanelor și a regiunilor îndepărtate.

               B.   Dacă este cazul, părțile elaborează rapoarte, pe bază de reciprocitate, fie individual, fie în comun pentru realizarea schimbului reciproc, în care descriu conceptele de utilizare, modelele, prototipurile, evaluările, exercițiile de validare și studiile comparative legate de aspectele tehnice și operaționale ale ATM. Pentru evaluări și validări se poate utiliza o gamă largă de instrumente precum simulările și exercițiile la scară reală.

            Articolul V

            Management

         Sub rezerva disponibilității fondurilor, părțile stabilesc și gestionează proiecte și activități și se asigură că lucrările în desfășurare rămân pragmatice, respectă planificarea în timp și sunt orientate spre rezultate. În acest scop, au fost definite următoarele niveluri de management:

                     A.

                     un comitet la nivel înalt, format dintr-un număr egal de participanți din partea Comisiei Europene, care pot fi asistați de Întreprinderea comună SESAR și de Administrația Aviației Federale (FAA).

                                 1.

                                 Comitetul la nivel înalt va fi coprezidat de câte un reprezentant al Comisiei Europene și al FAA. Comitetul la nivel înalt se va întruni cel puțin o dată pe an pentru:

                                             a.

                                             supravegherea cooperării SESAR-NextGen;

                                             b.

                                             evaluarea rezultatelor obținute;

                                             c.

                                             stabilirea lansării de noi proiecte și activități la propunerea comitetului de coordonare definit mai jos;

                                             d.

                                             stabilirea unor propuneri de noi apendice sau de modificare a apendicelor la prezenta anexă, pe care le va transmite spre aprobare comitetului mixt, în conformitate cu articolul III litera D din memorandum;

                                             e.

                                             transmiterea de instrucțiuni către comitetul de coordonare definit mai jos; și

                                             f.

                                             monitorizarea implementării articolului III din prezenta anexă și, dacă este cazul, desfășurarea de consultări având ca temă mecanismele de participare ale industriei, sau transmiterea întrebărilor către comitetul mixt instituit în temeiul memorandumului.

                                 2.

                                 Comitetul la nivel înalt își stabilește regulamentul de procedură și toate deciziile se iau prin consensul celor doi copreședinți.

                                 3.

                                 Comitetul la nivel înalt are obligația să prezinte rapoarte comitetului mixt instituit în temeiul articolului III din memorandum.

                     B.

                     un comitet de coordonare, compus dintr-un număr corespunzător și limitat de participanți din partea Întreprinderii comune SESAR și a Organizației pentru trafic aerian a FAA, care pot fi asistați de experți.

                                 1.

                                 Comitetul de coordonare va fi coprezidat de câte un reprezentant al Întreprinderii comune SESAR și al Organizației pentru trafic aerian a FAA. Comitetul de coordonare se întrunește de cel puțin două ori pe an pentru:

                                             a.

                                             monitorizarea progreselor înregistrate în cazul proiectelor și activităților comune aflate în desfășurare, astfel cum se definește în apendice;

                                             b.

                                             asigurarea derulării eficiente a apendicelor prin intermediul grupurilor de lucru definite mai jos;

                                             c.

                                             asigurarea implementării eficiente a articolului III din prezenta anexă;

                                             d.

                                             elaborarea de rapoarte adresate comitetului la nivel înalt; sau

                                             e.

                                             evaluarea propunerilor adresate comitetului la nivel înalt, inclusiv a celor de includere de noi apendice sau de modificare a apendicelor la prezenta anexă.

                                 2.

                                 Comitetul la nivel înalt își stabilește regulamentul de procedură și toate deciziile se iau prin consensul celor doi copreședinți.

                     C.

                     Grupuri de lucru menite să se ocupe de o serie de activități sau proiecte specifice descrise în apendice. Fiecare grup de lucru este compus dintr-un număr corespunzător și limitat de participanți. Grupurile de lucru se întrunesc în funcție de necesitate, respectă instrucțiunile comitetului de coordonare și raportează periodic acestuia.

            Articolul VI

            Imunitate și răspundere

         Părțile trebuie să abordeze în anexa sau apendicele pertinent, după caz, aspectele legate de imunitate și de răspundere asociate activităților desfășurate în temeiul prezentei anexe.

            Articolul VII

            Implementare

         A.   Toate lucrările prevăzute în prezenta anexă sunt descrise în apendice, care, la intrarea lor în vigoare, devin parte din prezenta anexă.
         B.   Fiecare apendice este numerotat secvențial și conține o descriere a lucrărilor ce trebuie efectuate de părțile sau de entitățile pe care le desemnează în acest sens, inclusiv locul și durata planificată a acestora, a personalului și a altor resurse necesare pentru efectuarea lucrărilor, a costurilor estimate, precum și orice alte informații pertinente referitoare la lucrări.

            Articolul VIII

            Dispoziții financiare

         Finanțarea lucrărilor ce se vor desfășura în temeiul prezentei anexe va fi asigurată în conformitate cu articolul VI din memorandum.

            Articolul IX

            Puncte de contact

         A.   Birourile desemnate pentru coordonarea și gestionarea prezentei anexe sunt următoarele:

                     1.

                     pentru Statele Unite ale Americii:

                                 Africa, Europe & Middle East Office, AEU-10

                                 Federal Aviation Administration

                                 Wilbur Wright Bldg., 6th Floor, East

                                 600 Independence Avenue, S.W.

                                 Washington, D.C. 20591 –

                                 USA

                                 Telefon: +1 2023858905

                                 Fax: +1 2022675032

                     2.

                     pentru Uniunea Europeană:

                                 Single European Sky and ATC Modernisation Unit

                                 Directorate-General for Mobility and Transport

                                 Directorate for Air Transport

                                 European Commission

                                 Rue de Mot 24

                                 1040 Bruxelles –

                                 Belgium

                                 Telefon: +32 22968430

                                 Fax: +32 22968353

               B.   Legătura cu programul tehnic pentru activități specifice se va stabili conform precizărilor din apendicele la prezenta anexă.

            Articolul X

            Intrarea în vigoare și denunțarea

         A.   Până la intrarea sa în vigoare, prezenta anexă se aplică cu titlu provizoriu de la data semnării sale.
         B.   Prezenta anexă intră în vigoare la data la care părțile și-au notificat reciproc, în scris, îndeplinirea procedurilor lor interne necesare în acest scop și rămâne în vigoare până la denunțare, în conformitate cu articolul XII din memorandum. Denunțarea prezentei anexe are ca efect denunțarea tuturor apendicelor încheiate de părți în temeiul prezentei anexe.

            Articolul XI

            Autoritate

         Statele Unite ale Americii și Uniunea Europeană convin în privința dispozițiilor din prezenta anexă, după cum indică semnăturile reprezentanților lor autorizați.

            Întocmit la Budapesta la trei martie două mii unsprezece.

                  Pentru Statele Unite ale Americii

                  Pentru Uniunea Europeană


title: 2012/804/UE: Decizia Parlamentului European din 23 octombrie 2012 privind descărcarea de gestiune pentru execuția bugetului Agenției Europene de Mediu aferent exercițiului financiar 2010#Rezoluția Parlamentului European din 23 octombrie 2012 conținând observațiile care fac parte integrantă din decizia privind descărcarea de gestiune pentru execuția bugetului Agenției Europene de Mediu aferent exercițiului financiar 2010

text:
               20.12.2012

               RO

               Jurnalul Oficial al Uniunii Europene

               L 350/89

         DECIZIA PARLAMENTULUI EUROPEAN
   din 23 octombrie 2012
   privind descărcarea de gestiune pentru execuția bugetului Agenției Europene de Mediu aferent exercițiului financiar 2010
   (2012/804/UE)
   PARLAMENTUL EUROPEAN,

               —

               având în vedere conturile anuale finale ale Agenției Europene de Mediu pentru exercițiul financiar 2010,

               —

               având în vedere Raportul Curții de Conturi privind conturile anuale ale Agenției Europene de Mediu pentru exercițiul financiar 2010, însoțit de răspunsurile Agenției (1),

               —

               având în vedere Recomandarea Consiliului din 21 februarie 2012 (06083/2012 – C7-0051/2012),

               —

               având în vedere Decizia sa din 10 mai 2012 (2) de amânare a deciziei de descărcare de gestiune pentru execuția bugetului Agenției Europene de Mediu aferent exercițiului financiar 2010, rezoluția care o însoțește, precum și răspunsurile directorului executiv al Agenției,

               —

               având în vedere articolul 319 din Tratatul privind funcționarea Uniunii Europene,

               —

               având în vedere Regulamentul (CE, Euratom) nr. 1605/2002 al Consiliului din 25 iunie 2002 privind Regulamentul financiar aplicabil bugetului general al Comunităților Europene (3), în special articolul 185,

               —

               având în vedere Regulamentul (CEE) nr. 1210/90 al Consiliului din 7 mai 1990 privind crearea Agenției Europene de Mediu și a Rețelei europene de informare și observare pentru mediu (4), în special articolul 13,

               —

               având în vedere Regulamentul (CE) nr. 401/2009 al Parlamentului European și al Consiliului din 23 aprilie 2009 privind Agenția Europeană de Mediu și Rețeaua europeană de informare și observare a mediului (5), în special articolul 13,

               —

               având în vedere Regulamentul (CE, Euratom) nr. 2343/2002 al Comisiei din 19 noiembrie 2002 privind Regulamentul financiar cadru pentru organismele menționate la articolul 185 din Regulamentul (CE, Euratom) nr. 1605/2002 al Consiliului privind Regulamentul financiar aplicabil bugetului general al Comunităților Europene (6), în special articolul 94,

               —

               având în vedere declarația comună privind agențiile descentralizate și abordarea comună anexată la aceasta, agreate în iunie 2012 de Parlamentul European, Consiliu și Comisie ca urmare a activității Grupului de lucru interinstituțional privind agențiile descentralizate înființat în martie 2009, în special secțiunile privind guvernanța, funcționarea, programarea, răspunderea și transparența din abordarea comună,

               —

               având în vedere articolul 77 și anexa VI la Regulamentul său de procedură,

               —

               având în vedere al doilea raport al Comisiei pentru control bugetar și avizul Comisiei pentru mediu, sănătate publică și siguranță alimentară (A7-0300/2012),

               1.

               acordă directorului executiv al Agenției Europene de Mediu descărcarea de gestiune pentru execuția bugetului Agenției aferent exercițiului financiar 2010;

               2.

               își prezintă observațiile în cadrul rezoluției de mai jos;

               3.

               încredințează Președintelui sarcina de a transmite prezenta decizie și rezoluția care face parte integrantă din aceasta directorului executiv al Agenției Europene de Mediu, Consiliului, Comisiei și Curții de Conturi și de a asigura publicarea acesteia în Jurnalul Oficial al Uniunii Europene (seria L).

            Președintele

         Martin SCHULZ

            Secretarul general

         Klaus WELLE

      (1)  JO C 366, 15.12.2011, p. 57.

      (2)  JO L 286, 17.10.2012, p. 356.

      (3)  JO L 248, 16.9.2002, p. 1.

      (4)  JO L 120, 11.5.1990, p. 1.

      (5)  JO L 126, 21.5.2009, p. 13.

      (6)  JO L 357, 31.12.2002, p. 72.

      REZOLUȚIA PARLAMENTULUI EUROPEAN
      din 23 octombrie 2012
      conținând observațiile care fac parte integrantă din decizia privind descărcarea de gestiune pentru execuția bugetului Agenției Europene de Mediu aferent exercițiului financiar 2010
      PARLAMENTUL EUROPEAN,

                  —

                  având în vedere conturile anuale finale ale Agenției Europene de Mediu pentru exercițiul financiar 2010,

                  —

                  având în vedere Raportul Curții de Conturi privind conturile anuale ale Agenției Europene de Mediu pentru exercițiul financiar 2010, însoțit de răspunsurile Agenției (1),

                  —

                  având în vedere Recomandarea Consiliului din 21 februarie 2012 (06083/2012 – C7-0051/2012),

                  —

                  având în vedere Decizia sa din 10 mai 2012 (2) de amânare a deciziei de descărcare de gestiune pentru execuția bugetului Agenției Europene de Mediu aferent exercițiului financiar 2010, rezoluția care o însoțește, precum și răspunsurile directorului executiv al Agenției,

                  —

                  având în vedere articolul 319 din Tratatul privind funcționarea Uniunii Europene,

                  —

                  având în vedere Regulamentul (CE, Euratom) nr. 1605/2002 al Consiliului din 25 iunie 2002 privind Regulamentul financiar aplicabil bugetului general al Comunităților Europene (3), în special articolul 185,

                  —

                  având în vedere Regulamentul (CEE) nr. 1210/90 al Consiliului din 7 mai 1990 privind crearea Agenției Europene de Mediu și a Rețelei europene de informare și observare pentru mediu (4), în special articolul 13,

                  —

                  având în vedere Regulamentul (CE) nr. 401/2009 al Parlamentului European și al Consiliului din 23 aprilie 2009 privind Agenția Europeană de Mediu și Rețeaua europeană de informare și observare a mediului (5), în special articolul 13,

                  —

                  având în vedere Regulamentul (CE, Euratom) nr. 2343/2002 al Comisiei din 19 noiembrie 2002 privind Regulamentul financiar cadru pentru organismele menționate la articolul 185 din Regulamentul (CE, Euratom) nr. 1605/2002 al Consiliului privind Regulamentul financiar aplicabil bugetului general al Comunităților Europene (6), în special articolul 94,

                  —

                  având în vedere declarația comună privind agențiile descentralizate și abordarea comună anexată la aceasta, agreate în iunie 2012 de Parlamentul European, Consiliu și Comisie ca urmare a activității Grupului de lucru interinstituțional privind agențiile descentralizate înființat în martie 2009, în special secțiunile privind guvernanța, funcționarea, programarea, răspunderea și transparența din abordarea comună,

                  —

                  având în vedere articolul 77 și anexa VI la Regulamentul său de procedură,

                  —

                  având în vedere al doilea raport al Comisiei pentru control bugetar și avizul Comisiei pentru mediu, sănătate publică și siguranță alimentară (A7-0300/2012),

                  A.

                  întrucât, la 10 mai 2012, Parlamentul European a amânat decizia de a acorda descărcarea de gestiune și de a închide conturile Agenției Europene de Mediu (Agenția) pentru exercițiul financiar 2010;

                  B.

                  întrucât Agenția a răspuns autorității care acordă descărcarea de gestiune prin scrisorile sale din 24 mai, 15 iunie și 3 iulie 2012; întrucât, prin scrisoarea sa din 6 iunie 2012, consiliul de administrație al Agenției a transmis autorității care acordă descărcarea de gestiune informații cu privire la măsurile întreprinse ca urmare a amânării acordării descărcării de gestiune pentru exercițiul 2010;

                  C.

                  întrucât descărcarea de gestiune este un instrument adecvat de care dispune Parlamentul European pentru a evalua, pe baza unor argumente faptice și substanțiale, dacă fondurile UE sunt cheltuite în mod corespunzător; reamintește, în acest context, normele în vigoare, respectiv Statutul funcționarilor și Regimul aplicabil celorlalți agenți ai Comunităților Europene, Regulamentul financiar aplicabil bugetului general al Comunităților Europene, regulamentul de înființare al Agenției și politicile și procedurile specifice stabilite de către aceasta;

                  D.

                  întrucât bugetul Agenției pentru exercițiul 2010 a fost de 50 600 000 EUR, cu 26 % mai mare decât bugetul aferent exercițiului financiar 2009; întrucât contribuția Uniunii la bugetul Agenției pentru exercițiul financiar 2010 s-a ridicat la 35 258 000 EUR, comparativ cu contribuția de 34 560 000 EUR din 2009, ceea ce reprezintă o majorare cu 2 %,

                  1.

                  a apreciat întotdeauna furnizarea de către Agenție de informații de specialitate, independente și fiabile pentru toate instituțiile, statele membre și organismele decizionale ale UE și se așteaptă la un nivel similar de profesionalism în viitor;

                  2.

                  constată că nivelul de execuție a bugetului Agenției s-a ridicat la 100 % pentru creditele de angajament și la 90,75 % pentru creditele de plată;

                  3.

                  face trimitere la punctul 16 din Abordarea comună anexată la Declarația comună a Parlamentului European, a Consiliului și a Comisiei privind agențiile descentralizate; se așteaptă, fără a aduce atingere independenței Agenției, la o procedură de selecție deschisă și transparentă pentru numirea directorului executiv în 2013, care să garanteze o evaluare riguroasă a candidaților și un nivel ridicat de independență; sugerează, prin urmare, desfășurarea unei audieri a candidaților în cadrul comisiilor competente ale Parlamentului European, ca parte a procedurii de numire a directorului executiv;

         Gestiunea bugetară și financiară

                  4.

                  reamintește că, timp de cinci luni, între 22 mai 2010 și octombrie 2010, Agenția a realizat lucrări de acoperire a clădirii sale cu o fațadă verde, al cărei cost se ridică la 294 641 EUR, fără desfășurarea unei proceduri de achiziții publice;

                  5.

                  reamintește că, pentru acoperirea costurilor ocazionate de proiectul „Green Façade”, linia bugetară „2140 – Amenajarea spațiilor” a fost consolidată printr-un transfer bugetar de 180 872 EUR de la linia bugetară „2100 – Chirii” la 9 aprilie 2010;

                  6.

                  solicită, prin urmare, Agenției să stabilească norme interne clare privind recurgerea la articolul 126 alineatul (1) litera (b) din normele de aplicare ale Regulamentului financiar; constată că consiliul de administrație a decis implementarea de controale ex ante pentru cheltuielile excepționale;

                  7.

                  este ferm convins că trebuie luate măsuri corespunzătoare în cazul constatării nerespectării normelor în vigoare; consideră că, în astfel de cazuri, Agenția trebuie să elaboreze un plan de acțiune prin care să remedieze deficiențele, iar aplicarea acestuia ar trebui monitorizată de Parlamentul European; consideră, de asemenea, că problemele identificate trebuie rezolvate fie de Parlamentul European, fie de legiuitorul european prin modificarea normelor și a reglementărilor în vigoare pentru a elimina eventualele breșe;

         Resursele umane

                  8.

                  ia act de faptul că Agenția a invitat 12 cercetători științifici care au lucrat în incinta Agenției, fără a publica CV-urile a 11 dintre ei, nici măcar formarea academică și experiența profesională ale acestora; ia act de declarația consiliului de administrație conform căreia normele privind selecția și activitatea cercetătorilor științifici invitați vor fi consolidate pentru a se asigura o mai bună claritate și transparență, iar politica actuală a Agenției în ceea ce privește găzduirea cercetători științifici se află în curs de revizuire;

                  9.

                  reamintește că, din iunie 2010 până în aprilie 2011, directorul executiv al Agenției a fost administrator de active și membru al consiliului consultativ internațional al ONG-ului Earthwatch, o organizație internațională de binefacere și, potrivit unor informații greșite, s-a crezut că directorul executiv ar face parte din consiliul consultativ european al Worldwatch Europe; ia act de faptul că directorul executiv al Agenției a demisionat din funcțiile pe care le deținea în cadrul Earthwatch, dând curs recomandării Președintelui Curții de Conturi în contextul unui posibil conflict de interese;

                  10.

                  constată că, în februarie 2010, înainte ca directorul executiv al agenției să fie direct implicat în activitatea Earthwatch, s-au desfășurat cursuri de formare pentru 29 de angajați ai Agenției, inclusiv pentru directorul executiv, care au întreprins vizite de cercetare de până la 10 zile în regiunea Caraibilor sau în Marea Mediterană în cadrul mai multor proiecte legate de biodiversitate și gestionate de Earthwatch, iar Agenția a plătit ONG-ului o sumă totală de 33 791,28 EUR, conform declarațiilor directorului executiv al agenției; constată, de asemenea, că în raportul final al Curții de Conturi pentru 2010 nu a fost inclusă nicio constatare cu privire la eventuale conflicte de interese în acest sens;

                  11.

                  ia act de decizia consiliului de administrație de a aplica controale ex ante cu privire la acceptarea de către directorul executiv a calității de membru al unor consilii externe și cu privire la politica de formare profesională a Agenției;

                  12.

                  ia act de asigurările oferite de Agenție că, în noiembrie 2010, Institutul Worldwatch Europe a înregistrat adresa Agenției, fără consimțământul acesteia, ca adresa sa de contact; constată, de asemenea, că directorul executiv al Institutului Worldwatch Europe a fost unul dintre cercetătorii științifici invitați de Agenție; invită Agenția să asigure o claritate absolută a viitoarelor aranjamente privind cercetătorii științifici invitați; constată, de asemenea, că:

                              —

                              în scrisoarea sa din 11 aprilie 2012 directorul executiv al agenției declară că, „atunci când AEM a luat cunoștință de faptul că Institutul Worldwatch Europe a publicat pe site-ul său de internet că la sediul AEM a fost creată o filială europeană, s-au luat imediat măsuri”;

                              —

                              actul de înființare a Institutului Worldwatch Europe dovedește că acesta a fost înființat la 5 noiembrie 2010 la sediul Agenției;

                              —

                              totodată, inaugurarea Institutului Worldwatch Europe a avut loc la sediul Agenției la 25 februarie 2011, iar directorul executiv al agenției a fost unul dintre oratorii invitați să ia cuvântul, așa cum se arată pe site-ul Institutului Worldwatch Europe;

                  13.

                  ia act de actualizarea de către Agenție a politicii sale privind conflictele de interese și de planul de acțiune ce urmează recomandările Ombudsmanului European; invită Agenția să publice acest proiect și să încurajeze o dezbatere cu privire la politica sa și la planul de acțiune, înainte ca acestea să fie prezentate consiliului de administrație;

                  14.

                  constată că CV-urile personalului de conducere și ale membrilor comitetului științific au fost publicate pe site-ul Agenției; constată, de asemenea, că au fost publicate și declarațiile de interese ale membrilor comitetului științific; subliniază faptul că, contrar declarației Agenției din scrisoarea din 15 iunie 2012, niciunul dintre CV-urile membrilor consiliului de administrație nu este disponibil în prezent pe site-ul Agenției și constată că există doar un link către organizația respectivă a fiecărui membru; invită Agenția, în vederea promovării unei mai bune transparențe privind prevenirea și combaterea conflictelor de interese, să publice pe site-ul său declarațiile de interese și CV-urile experților, ale viitorilor cercetători științifici invitați și ale membrilor consiliului de administrație; consideră că astfel de măsuri ar permite autorității care acordă descărcarea de gestiune și publicului să consulte calificările persoanelor respective și să prevină posibilele conflicte de interese;

                  15.

                  solicită să fie informat cu privire la investigațiile administrative în curs cu privire la activitatea Agenției;

                  16.

                  subliniază faptul că comisia competentă în fond menține un strâns contact cu Agenția, invitându-l pe directorul executiv pentru un schimb de vederi cel puțin o dată pe an, numind o persoană de contact din rândul membrilor săi și vizitând Agenția periodic; reamintește că ultima vizită a avut loc în septembrie 2011;

                  17.

                  subliniază că Agenția are obligația să stabilească contacte corespunzătoare cu părțile interesate și să coopereze cu acestea, de exemplu cu organizațiile externe; constată că aceste activități nu au fost însoțite de măsurile și normele necesare pentru a elimina orice risc la adresa reputației sale; salută, prin urmare, angajamentul asumat de consiliul de administrație și de directorul executiv de a lua măsurile necesare pentru eliminarea imediată a respectivelor riscuri;

                  18.

                  salută, în general, declarația comună și abordarea comună privind agențiile descentralizate, menționată anterior, care vizează și reține anumite elemente ce prezintă importanță pentru descărcarea de gestiune, și se așteaptă ca foaia de parcurs privind acțiunile ulterioare în cadrul abordării comune, care urmează să fie prezentată de Comisie până la sfârșitul anului 2012, să țină cont pe deplin de aceste aspecte;

         Performanța

                  19.

                  ia act de faptul că Agenția face în prezent obiectul unei evaluări externe periodice, ale cărei rezultate ar trebui să parvină autorității care acordă descărcarea de gestiune în 2013; ia act de declarația consiliului de administrație conform căreia procedurile interne ale Agenției vor fi de asemenea evaluate;

                  20.

                  face trimitere, pentru alte observații cu caracter orizontal care însoțesc decizia privind descărcarea de gestiune, la Rezoluția sa din 10 mai 2012 (7) referitoare la performanțele, gestiunea financiară și controlul agențiilor.

         (1)  JO C 366, 15.12.2011, p. 57.

         (2)  JO L 286, 17.10.2012, p. 356.

         (3)  JO L 248, 16.9.2002, p. 1.

         (4)  JO L 120, 11.5.1990, p. 1.

         (5)  JO L 126, 21.5.2009, p. 13.

         (6)  JO L 357, 31.12.2002, p. 72.

         (7)  JO L 286, 17.10.2012, p. 388.


title: 2012/586/UE: Decizia Parlamentului European din 10 mai 2012 privind descărcarea de gestiune pentru execuția bugetului Fundației Europene de Formare aferent exercițiului financiar 2010#Rezoluția Parlamentului European din 10 mai 2012 conținând observațiile care fac parte integrantă din decizia privind descărcarea de gestiune pentru execuția bugetului Fundației Europene de Formare aferent exercițiului financiar 2010

text:
               17.10.2012

               RO

               Jurnalul Oficial al Uniunii Europene

               L 286/238

         DECIZIA PARLAMENTULUI EUROPEAN
   din 10 mai 2012
   privind descărcarea de gestiune pentru execuția bugetului Fundației Europene de Formare aferent exercițiului financiar 2010
   (2012/586/UE)
   PARLAMENTUL EUROPEAN,

               —

               având în vedere conturile anuale ale Fundației Europene de Formare pentru exercițiul financiar 2010,

               —

               având în vedere Raportul Curții de Conturi privind conturile anuale ale Fundației Europene de Formare pentru exercițiul financiar 2010, însoțit de răspunsurile Fundației (1),

               —

               având în vedere Recomandarea Consiliului din 21 februarie 2012 (06083/2012 – C7-0051/2012),

               —

               având în vedere articolul 319 din Tratatul privind funcționarea Uniunii Europene,

               —

               având în vedere Regulamentul (CE, Euratom) nr. 1605/2002 al Consiliului din 25 iunie 2002 privind Regulamentul financiar aplicabil bugetului general al Comunităților Europene (2), în special articolul 185,

               —

               având în vedere Regulamentul (CE) nr. 1339/2008 al Parlamentului European și al Consiliului din 16 decembrie 2008 privind înființarea Fundației Europene de Formare (3), în special articolul 17,

               —

               având în vedere Regulamentul (CE, Euratom) nr. 2343/2002 al Comisiei din 19 noiembrie 2002 privind Regulamentul financiar cadru pentru organismele menționate la articolul 185 din Regulamentul (CE, Euratom) nr. 1605/2002 al Consiliului privind Regulamentul financiar aplicabil bugetului general al Comunităților Europene (4), în special articolul 94,

               —

               având în vedere articolul 77 și anexa VI la Regulamentul său de procedură,

               —

               având în vedere raportul Comisiei pentru control bugetar și avizul Comisiei pentru ocuparea forței de muncă și afaceri sociale (A7-0135/2012),

               1.

               acordă directorului Fundației Europene de Formare descărcarea de gestiune pentru execuția bugetului Fundației aferent exercițiului financiar 2010;

               2.

               își prezintă observațiile în cadrul rezoluției de mai jos;

               3.

               încredințează Președintelui sarcina de a transmite prezenta decizie împreună cu rezoluția Parlamentului, ca parte integrantă a acesteia, directorului Fundației Europene de Formare, Consiliului, Comisiei și Curții de Conturi și de a asigura publicarea acestora în Jurnalul Oficial al Uniunii Europene (seria L).

            Președintele

         Martin SCHULZ

            Secretarul general

         Klaus WELLE

      (1)  JO C 366, 15.12.2011, p. 145.

      (2)  JO L 248, 16.9.2002, p. 1.

      (3)  JO L 354, 31.12.2008, p. 82.

      (4)  JO L 357, 31.12.2002, p. 72.

      REZOLUȚIA PARLAMENTULUI EUROPEAN
      din 10 mai 2012
      conținând observațiile care fac parte integrantă din decizia privind descărcarea de gestiune pentru execuția bugetului Fundației Europene de Formare aferent exercițiului financiar 2010
      PARLAMENTUL EUROPEAN,

                  —

                  având în vedere conturile anuale ale Fundației Europene de Formare pentru exercițiul financiar 2010,

                  —

                  având în vedere Raportul Curții de Conturi privind conturile anuale ale Fundației Europene de Formare pentru exercițiul financiar 2010, însoțit de răspunsurile Fundației (1),

                  —

                  având în vedere Recomandarea Consiliului din 21 februarie 2012 (06083/2012 – C7-0051/2012),

                  —

                  având în vedere articolul 319 din Tratatul privind funcționarea Uniunii Europene,

                  —

                  având în vedere Regulamentul (CE, Euratom) nr. 1605/2002 al Consiliului din 25 iunie 2002 privind Regulamentul financiar aplicabil bugetului general al Comunităților Europene (2), în special articolul 185,

                  —

                  având în vedere Regulamentul (CE) nr. 1339/2008 al Parlamentului European și al Consiliului din 16 decembrie 2008 privind înființarea Fundației Europene de Formare (3), în special articolul 17,

                  —

                  având în vedere Regulamentul (CE, Euratom) nr. 2343/2002 al Comisiei din 19 noiembrie 2002 privind Regulamentul financiar cadru pentru organismele menționate la articolul 185 din Regulamentul (CE, Euratom) nr. 1605/2002 al Consiliului privind Regulamentul financiar aplicabil bugetului general al Comunităților Europene (4), în special articolul 94,

                  —

                  având în vedere articolul 77 și anexa VI la Regulamentul său de procedură,

                  —

                  având în vedere raportul Comisiei pentru control bugetar și avizul Comisiei pentru ocuparea forței de muncă și afaceri sociale (A7-0135/2012),

                  A.

                  întrucât Curtea de Conturi a declarat că a obținut asigurări rezonabile cu privire la fiabilitatea conturilor anuale pentru exercițiul financiar 2010 și cu privire la legalitatea și regularitatea operațiunilor subiacente;

                  B.

                  întrucât, la 10 mai 2011, Parlamentul a acordat directorului Fundației Europene de Formare descărcarea de gestiune pentru execuția bugetului Fundației aferent exercițiului financiar 2009 (5), iar în rezoluția sa care însoțea decizia de descărcare de gestiune, printre altele:

                              —

                              a îndemnat Fundația să elaboreze mai riguros procedurile bugetare pentru a evita numărul semnificativ de transferuri bugetare;

                              —

                              a invitat Fundația să își îndeplinească obligația de a prezenta o situație rezumativă a scadențarului plăților, astfel încât angajamentele bugetare asumate în exerciții financiare anterioare să fie îndeplinite în exercițiile financiare ulterioare;

                              —

                              a îndemnat Fundația să obțină autorizația Consiliului său de conducere atunci când sunt necesare transferuri, în conformitate cu dispozițiile regulamentului său financiar;

                  C.

                  întrucât bugetul general al Fundației pentru 2010 s-a ridicat la 19 300 000 EUR, față de 20 200 000 EUR în 2009, ceea ce reprezintă o scădere cu 4,46 %;

                  D.

                  întrucât contribuția inițială a Uniunii la bugetul Fundației a fost în 2010 de 18 282 000 EUR, în comparație cu 14 772 000 EUR în 2009 (6),

         Gestiunea bugetară și financiară

                  1.

                  ia act de faptul că contribuția Uniunii la bugetul pe 2009 s-a ridicat la un total de 19 872 000 EUR și că această sumă se compune din contribuția inițială a Uniunii, de 14 772 000 EUR, și din suma de 5 100 000 EUR, care provine din recuperarea excedentului din exercițiile precedente; reamintește, în plus, că contribuția inițială a Uniunii la bugetul Fundației pentru 2010 se ridica la 18 282 000 EUR; constată însă că suma de 1 178 000 EUR, provenită din recuperarea excedentului, a fost adăugată la fondurile alocate inițial, contribuția totală a Uniunii ridicându-se astfel în 2010 la 19 460 000 EUR (7);

                  2.

                  constată, pe baza situațiilor financiare anuale ale Fundației, că contribuția Uniunii pentru 2010 se ridica de fapt la suma de 19 196 840,29 EUR; ia act de declarația Fundației conform căreia contribuția reală acordată de Uniune în 2010 s-a ridicat la 19 297 822 EUR, adică 19 460 000 EUR, minus 162 178 EUR, reprezentând contribuția în natură a Uniunii; remarcă, de asemenea, din informațiile furnizate de Fundație, că, din suma primită de la Uniune, Fundația a utilizat 19 196 840,29 EUR, returnând Comisiei restul de 100 981,71 EUR;

                  3.

                  constată, pe baza situațiilor financiare anuale ale Fundației, că bugetul său pentru 2010 a fost modificat în noiembrie 2010 pentru a compensa parțial reducerea neprevăzută a veniturilor Fundației;

                  4.

                  constată, pe baza raportului anual de activitate al Fundației, că aceasta a realizat o rată de angajare a creditelor de 99,9 %, comparativ cu rata de 99,8 % realizată în 2009 și cu rata de 98,5 % din 2008, și o rată de execuție a creditelor de plată de 96,5 %, față de aproximativ 90 % în 2009 și 2008;

         Transferuri și reportări

                  5.

                  constată, pe baza raportului anual de activitate al Fundației, că aceasta a redus numărul de transferuri bugetare la 15 în 2010, comparativ cu cele 33 de transferuri efectuate în 2009, și a reportat numai 12,8 % din creditele angajate în 2010, față de 17 % în 2009 și de 15 % în 2008;

         Înregistrarea excepțiilor

                  6.

                  constată, pe baza raportului anual de activitate al Fundației, că în 2010 au fost înregistrate 10 excepții în registrul de excepții, comparativ cu cele 12 înregistrate în 2009;

                  7.

                  remarcă faptul că niciuna dintre acestea nu implică un risc financiar care să depășească suma de 50 000 EUR; constată în special că aceste excepții reprezintă în total o valoare financiară de 100 183 EUR, adică 0,53 % din bugetul total al Fundației pentru 2010;

         Achiziții publice

                  8.

                  remarcă, pe baza raportului anual de activitate al Fundației, că au fost prevăzute opt contracte prin acord direct cu contractanți externi, dar niciunul nu prezenta o expunere financiară mai mare sau egală cu 50 000 EUR; constată că valoarea totală a contractelor prin acord direct este de 93 575 EUR, ceea ce reprezintă 0,50 % din bugetul total al Fundației pentru 2010;

         Resurse umane

                  9.

                  constată, pe baza raportului anual de activitate al Fundației, că la sfârșitul anului 2010 Fundația dispunea de patru posturi vacante în schema sa de personal, comparativ cu cele 10 posturi de la sfârșitul anului 2009;

                  10.

                  remarcă, de asemenea, că efectivul de personal al Fundației numără în prezent 128 de angajați, iar în cursul anului 2010 au fost angajate 15 persoane și 10 persoane au părăsit funcția;

                  11.

                  ia act, pe baza raportului anual de activitate, de numărul de posturi disponibile pentru executarea mandatului Fundației:

                              —

                              96 de posturi temporare;

                              —

                              33 de agenți contractuali și agenți locali; și

                              —

                              6 experți naționali detașați;

         Performanță

                  12.

                  constată, pe baza raportului anual de activitate, că Fundația a elaborat o listă revizuită de indicatori de performanță pentru ca obiectivele sale să fie mai pertinente și mai ușor de măsurat și pentru a furniza date la nivel agregat privind nivelul său de performanță în ceea ce privește principalele sale activități și funcționarea sa;

                  13.

                  remarcă, în plus, că Fundația a elaborat proiectul „tabloului de bord”, menit să furnizeze informații-cheie actualizate pentru monitorizarea zilnică a activităților sale, în special pentru gestiune și pentru elaborarea rapoartelor;

                  14.

                  constată, în plus, că la începutul anului 2010 a fost pus în aplicare cu succes un sistem de diferențiere a circuitelor de plată în funcție de riscuri, care a introdus circuite simplificate pentru tranzacțiile cu un grad scăzut de risc;

                  15.

                  salută faptul că Fundația a finalizat cu succes primul an de funcționare a Procesului de la Torino, care oferă o analiză concisă, documentată și cuprinzătoare a reformei în domeniul educației și formării profesionale din fiecare țară, permițând inclusiv identificarea celor mai importante tendințe ale politicilor, a provocărilor, a constrângerilor, precum și a bunelor practici și a oportunităților;

         Cooperarea cu Centrul European pentru Dezvoltarea Formării Profesionale (Cedefop)

                  16.

                  ia act de faptul că, în noiembrie 2009, acordul de cooperare dintre Fundație și Cedefop a fost reînnoit pentru perioada 2010-2013; remarcă faptul că, în fiecare an, în contextul cadrului de cooperare, Fundația și Cedefop elaborează un program de activitate comun care este anexat la programul de activitate al ambelor agenții; salută intenția Fundației ca, în viitoarele rapoarte anuale de activitate, să dedice mai mult spațiu informării cu privire la aplicarea programului de activitate comun;

         Auditul intern

                  17.

                  ia act de faptul că Serviciul de Audit Intern (IAS) a realizat în 2010 un audit al sistemului de planificare și de monitorizare; remarcă în special că IAS a formulat opt recomandări, una dintre acestea fiind considerată „foarte importantă” și vizând necesitatea ca Fundația să definească și să descrie în mod clar utilitatea abordării sale anuale privind planificarea;

                  18.

                  îndeamnă, în acest context, Fundația să se concentreze asupra unei raportări eficiente din punctul de vedere al costurilor, care să fie relevantă pentru Consiliul de conducere al Fundației și pentru principalele părți interesate, permițându-le acestora să verifice performanța Fundației;

                  19.

                  invită Fundația să pună în aplicare recomandările din cadrul auditurilor anterioare realizate de IAS care nu au fost încă aplicate;

                  20.

                  constată, pe baza raportului anual de activitate, că Fundația a adoptat cele 16 standarde revizuite pentru o gestiune eficace, astfel cum sunt prevăzute în cadrul referitor la standardele de control intern;

                  21.

                  atrage atenția asupra recomandărilor sale formulate în rapoartele precedente referitoare la descărcarea de gestiune, prezentate în anexa la prezenta rezoluție;

                  22.

                  face trimitere, pentru alte observații cu caracter orizontal care însoțesc decizia privind descărcarea de gestiune, la Rezoluția sa din 10 mai 2012 (8) referitoare la performanțele, gestiunea financiară și controlul agențiilor.

         (1)  JO C 366, 15.12.2011, p. 145.

         (2)  JO L 248, 16.9.2002, p. 1.

         (3)  JO L 354, 31.12.2008, p. 82.

         (4)  JO L 357, 31.12.2002, p. 72.

         (5)  JO L 250, 27.9.2011, p. 196.

         (6)  JO L 64, 12.3.2010, p. 926.

         (7)  JO L 64, 12.3.2010, p. 927.

         (8)  Texte adoptate, P7_TA(2012) 164 (a se vedea pagina 388 din prezentul Jurnal Oficial).

      ANEXĂ

         RECOMANDĂRILE FORMULATE DE PARLAMENTUL EUROPEAN ÎN EXERCIȚILE PRECEDENTE

                  Fundația Europeană de Formare

                  2006

                  2007

                  2008

                  2009

                  Performanța

                  n.a.

                  n.a.

                              —

                              Solicită Fundației să prezinte o analiză diacronică a operațiunilor realizate în exercițiul care face obiectul descărcării de gestiune și a celor realizate în exercițiile precedente

                              —

                              Solicită o colaborare strânsă și sinergii între Fundație și Cedefop, având în vedere că aceste agenții au unele domenii de interes comune, precum și furnizarea periodică de informații în rapoartele de activitate ale directorilor celor două agenții

                              —

                              Au existat dificultăți în stabilirea unei legături directe între rezultatele proiectelor Fundației și activitățile instituției

                  Solicită Fundației să realizeze o comparație între operațiunile realizate în exercițiul care face obiectul descărcării de gestiune și cele realizate în exercițiul precedent

                  Gestiunea bugetară și financiară

                  Fundația nu a respectat normele de prezentare a bugetului. Fundația a publicat doar creditele de angajament pentru exercițiul 2006, fără a menționa creditele de plată

                  În cadrul bugetului rectificativ, valoarea veniturilor alocate este incorectă; aceasta ar fi trebuit să fie de 1 200 000 EUR în locul sumei indicate de 3 400 000 EUR, care includea, în mod eronat, și veniturile alocate reportate din exercițiul anterior

                  n.a.

                              —

                              Îndeamnă Fundația să elaboreze mai riguros procedurile bugetare pentru a evita numărul semnificativ de transferuri bugetare

                              —

                              Îndeamnă Fundația să obțină autorizația Consiliului său de conducere atunci când sunt necesare transferurile, în conformitate cu dispozițiile regulamentului său financiar

                              —

                              Reamintește Fundației obligația sa de a prezenta o situație rezumativă a graficului plăților scadente în următoarele exerciții financiare pentru respectarea angajamentelor bugetare asumate în exercițiile financiare anterioare

                  Resursele umane

                  n.a.

                  n.a.

                              —

                              Solicită (a se vedea auditul intern) Fundației să remedieze deficiențele din procedurile de recrutare → comitetele de evaluare a recrutării trebuie să furnizeze informații suficiente cu privire la procedurile urmate, indicând, printre altele, motivațiile deciziilor și data acestora pentru a se garanta transparența procedurilor respective

                              —

                              Solicită Fundației să respecte Directiva 2000/78/CE a Consiliului (1)

                  n.a.

                  Auditul intern

                  n.a.

                  n.a.

                  Solicită Fundației să dea curs la 15 dintre cele 27 de recomandări formulate de Serviciul de Audit Intern → și anume să instituie fără întârziere anumite standarde de control intern (privind documentarea procedurilor, supravegherea tranzacțiilor financiare și continuitatea operațiunilor) și să aplice anumite recomandări privind gestionarea resurselor umane (legate de gestionarea resurselor umane în cadrul planificării anuale și raportarea activităților; stabilirea de obiective; înregistrarea timpului de lucru al personalului)

                  Ia act de faptul că 11 dintre cele 15 recomandări ale IAS au fost puse în practică în 2009

         (1)  JO L 303, 2.12.2000, p. 16.